作者:吳泳
標題:沁園春
內容:誇說洪都，西滕王閣，北豫章臺。對雨簾半卷，江橫如舊，溝亭敧壓，梯上無媒。但有江山，更無豪傑，拔腳風塵外一杯。題千墨，須杜陵老手，太白天才。力能筆走風雷。人道是閩鄉老萬回。把崇天普地，層胸盪出，橫今豎古，信手拈來。使翰墨場，著伏波老，上馬猶堪矍鑠哉。今耄矣，獨蓴鱸在夢，泉石縈懷。